**Către casă**

*Dumitru Negrea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu mai e mult și voi putea

S-ajung și eu acasă,

Călăuzit de acea stea

Ce drumul nu și-l lasă.

Tot ce a fost nici nu mai știi

Pamântul de-l va duce,

Grădinile-așteptând pustii

Ca vântul să le-apuce.

Pe-aici nu s-a schimbat nimic,

Tu cred că știi mai bine

Și totul pare mult mai mic

Acum când noaptea vine.

Iar lumea a căzut în timp

De la o vreme-ncoace,

Nemaiaflând un anotimp

Ce liniștea o coace.

A fost și trudă și război

Și toate cele șapte,

Esența noastră însă noi

Ne-o arătăm prin fapte.

Apoi vei face cum vei vrea

Nu am să dau eu sfaturi,

Căci totuși viața este grea

Când nu privești de-alături.

Mai multe nu mai scriu acum,

Că ora e târzie

Și-n zori eu voi porni la drum,

Văzând ce-o să mai fie.